# రెంబ్రాండ్

| రెంబ్రాండ్ |
| --- |
| *సెల్ఫ్-పోర్ట్రెయిట్ విత్ బెరెట్ అండ్ టర్న్డ్-అప్ కాలర్* (1659) |
| బాల్య నామం | రెంబ్రాండ్ హార్మెన్‌జూన్ వాన్ రిజ్న్ |
| జననం | (1606-07-15)1606 జూలై 15 లైడెన్, డచ్ రిపబ్లిక్ |
| మరణం | 1669 అక్టోబరు 4(1669-10-04) (వయసు: 63) ఆమ్‌స్టర్‌డామ్, డచ్ రిపబ్లిక్ |
| భార్య / భర్త |
సాస్కియా వాన్ ఉయిలెన్‌బర్గ్
​ ​(m. 1634; died 1642)​ |
| రంగం | చిత్రలేఖనం, ప్రింట్ మేకింగ్, డ్రాయింగ్ |
| శిక్షణ | జాకబ్ వాన్ స్వానెన్‌బర్గ్ పీటర్ లాస్ట్‌మన్ |
| ఉద్యమం | డచ్ స్వర్ణయుగం బరోక్ |
| చేసిన పనులు | రెంబ్రాండ్ స్వీయ చిత్రాలు *ది అనాటమీ లెసన్ ఆఫ్ డాక్టర్ నికోలస్ తుల్ప్* (1632) *ది స్టార్మ్ ఆన్ ది సీ ఆఫ్ గెలీలీ* (1633) *బెల్షాజర్స్ ఫీస్ట్* (1635–1638) *ది నైట్ వాచ్* (1642) *ది హండ్రెడ్ గిల్డర్ ప్రింట్* (1647–1649) *బత్‌షేబా ఎట్ హర్ బాత్* (1654) *సిండిక్స్ ఆఫ్ ది డ్రేపర్స్ గిల్డ్* (1662) *ది రిటర్న్ ఆఫ్ ది ప్రాడిగల్ సన్* (1661–1669) |

**రెంబ్రాండ్ హార్మెన్‌జూన్ వాన్ రిజ్న్** (15 జూలై 1606 – 4 అక్టోబర్ 1669) ఒక డచ్ స్వర్ణయుగ చిత్రకారుడు, ప్రింట్ మేకర్, డ్రాఫ్ట్స్‌మెన్. పాశ్చాత్య కళా చరిత్రలో అత్యుత్తమ దృశ్య కళాకారులలో ఒకరిగా ఇతన్ని పరిగణిస్తారు. రెంబ్రాండ్‌కు చెందిన సుమారు మూడు వందల పెయింటింగ్‌లు, మూడు వందల ఎచ్చింగ్‌లు, వందలాది డ్రాయింగ్‌లు నేటికీ భద్రంగా ఉన్నాయని అంచనా.

17వ శతాబ్దపు ఇతర డచ్ చిత్రకారుల వలె కాకుండా రెంబ్రాండ్ కళాఖండాలు పోర్ట్రెయిట్‌లు, స్వీయ-చిత్రాలు (self-portraits), ప్రకృతి దృశ్యాలు, చారిత్రక సన్నివేశాలు, బైబిల్, పౌరాణిక ఇతివృత్తాలు, జంతువుల అధ్యయనాల వరకు విస్తృత శ్రేణి శైలులను, విషయాలను వర్ణిస్తాయి. కళకు అతను చేసిన సేవలు చరిత్రకారులు డచ్ స్వర్ణయుగంగా పిలిచే కాలంలో వచ్చాయి. రెంబ్రాండ్ ఎప్పుడూ విదేశాలకు వెళ్ళలేదు, కానీ ఇటాలియన్ పాత మాస్టర్స్, ఇటలీలో చదువుకున్న డచ్, ఫ్లెమిష్ కళాకారుల పనితనం అతన్ని బాగా ప్రభావితం చేసింది. పోర్ట్రెయిట్ చిత్రకారుడిగా యుక్తవయస్సులో విజయం సాధించిన తరువాత రెంబ్రాండ్ చివరి సంవత్సరాలు వ్యక్తిగత విషాదం, ఆర్థిక ఇబ్బందులతో గడిచాయి. అయినప్పటికీ అతని ఎచ్చింగ్‌లు, పెయింటింగ్‌లు అతని జీవితకాలం అంతటా ప్రాచుర్యం పొందాయి, ఒక కళాకారుడిగా అతని కీర్తి ఉన్నతంగానే ఉంది, ఇరవై సంవత్సరాల పాటు అతను చాలా మంది ముఖ్యమైన డచ్ చిత్రకారులకు శిక్షణ ఇచ్చాడు. సమకాలీనుల పోర్ట్రెయిట్‌లు, స్వీయ-చిత్రాలు, బైబిల్ సన్నివేశాల దృష్టాంతాలు అతని గొప్ప సృజనాత్మక విజయాలుగా పరిగణిస్తారు. అతని సుమారు 40 స్వీయ-చిత్రాలు ఒక సన్నిహిత ఆత్మకథను ఏర్పరుస్తాయి.

## ప్రారంభ జీవితం, విద్య

లైడెన్‌లోని లాటిన్ పాఠశాల
రెంబ్రాండ్ హార్మెన్‌జూన్ వాన్ రిజ్న్ 15 జూలై 1606న డచ్ రిపబ్లిక్ (ప్రస్తుత నెదర్లాండ్స్) లోని లైడెన్‌లో జన్మించాడు. హార్మెన్ గెరిట్‌జూన్ వాన్ రిజ్న్, నీల్ట్‌జెన్ విల్లెమ్స్‌డోచ్టర్ వాన్ జుయిట్‌బ్రౌక్ దంపతులకు ఇతను తొమ్మిదవ సంతానం. అతని కుటుంబం ఆర్థికంగా బాగా స్థిరపడినది; అతని తండ్రి ఒక మిల్లర్, అతని తల్లి ఒక బేకర్ కుమార్తె. తల్లి కాథలిక్ మతస్తురాలు కాగా, తండ్రి డచ్ రిఫార్మ్డ్ చర్చికి చెందినవాడు. రెంబ్రాండ్ కళాఖండాలలో మతం అనేది ఒక ప్రధాన ఇతివృత్తం, అతను జీవించిన మతపరమైన ఉద్రిక్త పరిస్థితుల వల్ల అతని విశ్వాసం ఆసక్తికరమైన అంశంగా మారింది.

బాలుడిగా అతను లాటిన్ పాఠశాలలో చదివాడు. 1620లో లైడెన్ విశ్వవిద్యాలయంలో చేరాడు, అయితే అతనికి చిత్రలేఖనం పట్ల ఎక్కువ మక్కువ ఉండటంతో త్వరలోనే జాకబ్ వాన్ స్వానెన్‌బర్గ్ వద్ద అప్రెంటిస్‌గా చేరి మూడేళ్లు గడిపాడు. ఆమ్‌స్టర్‌డామ్‌లోని చరిత్ర చిత్రకారుడు పీటర్ లాస్ట్‌మన్‌తో ఆరు నెలల పాటు సంక్షిప్త కానీ ముఖ్యమైన శిక్షణ తరువాత రెంబ్రాండ్ 1625లో జాకబ్ పైనాస్‌తో కొన్ని నెలలు ఉన్నాడు, అయితే రెంబ్రాండ్‌కు జోరిస్ వాన్ షూటెన్ శిక్షణ ఇచ్చాడని, ఆ తర్వాత అతను తన స్వంత వర్క్‌షాప్‌ను ప్రారంభించాడని సైమన్ వాన్ లీవెన్ పేర్కొన్నాడు.

## కెరీర్

1625లో రెంబ్రాండ్ లైడెన్‌లో ఒక స్టూడియోను ప్రారంభించాడు, దానిని స్నేహితుడు, సహోద్యోగి అయిన జాన్ లీవెన్స్‌తో పంచుకున్నాడు. 1627లో రెంబ్రాండ్ విద్యార్థులను అంగీకరించడం ప్రారంభించాడు, వారిలో గెరిట్ డౌ, ఐజాక్ డి జౌడర్‌విల్లే ఉన్నారు. 1628లో రెంబ్రాండ్ పెయింటింగ్‌ను కొనుగోలు చేసిన మొదటి వ్యక్తిగా జోన్ హ్యూడెకోపర్ ప్రస్తావించబడ్డాడు. 1629లో రాజనీతిజ్ఞుడు కాన్‌స్టాంటిజ్న్ హ్యూజెన్స్ రెంబ్రాండ్‌ను గుర్తించాడు, అతను హేగ్ కోర్టు నుండి రెంబ్రాండ్ కోసం ముఖ్యమైన కమిషన్‌లను సేకరించాడు. ఈ పరిచయం ఫలితంగా ప్రిన్స్ ఫ్రెడరిక్ హెండ్రిక్ రెంబ్రాండ్ నుండి పెయింటింగ్‌లను కొనుగోలు చేయడం కొనసాగించాడు.

ఆమ్‌స్టెల్ నది వద్ద రెంబ్రాండ్ ఇల్లు
1631 చివరలో రెంబ్రాండ్ ఆమ్‌స్టర్‌డామ్‌కు మారాడు, అదొక వ్యాపార, వాణిజ్య రాజధానిగా వేగంగా విస్తరిస్తోంది. అతను మొదటిసారి వృత్తిపరమైన పోర్ట్రెయిటిస్ట్‌గా సాధన చేయడం ప్రారంభించి గొప్ప విజయాన్ని సాధించాడు. ప్రారంభంలో అతను ఆర్ట్ డీలర్ అయిన హెండ్రిక్ వాన్ ఉయిలెన్‌బర్గ్‌తో ఉన్నాడు, 1634లో హెండ్రిక్ కజిన్ సాస్కియా వాన్ ఉయిలెన్‌బర్గ్‌ను వివాహం చేసుకున్నాడు. అదే సంవత్సరంలో రెంబ్రాండ్ ఆమ్‌స్టర్‌డామ్ పౌరుడిగా, స్థానిక చిత్రకారుల సంఘంలో సభ్యుడయ్యాడు. అతను ఫెర్డినాండ్ బోల్, గోవర్ట్ ఫ్లింక్‌లతో సహా పలువురు విద్యార్థులను కూడా సంపాదించాడు.

1635లో రెంబ్రాండ్, సాస్కియాలు ఆమ్‌స్టెల్ నది కనిపించే విధంగా ఒక నాగరిక బసను అద్దెకు తీసుకున్నారు. మే 1639లో వారు కళాకారులు, ఆర్ట్ డీలర్లతో ఉన్న బ్రీస్ట్రాట్ లోని నవీకరించబడిన ఇంటికి మారారు. 13,000 గిల్డర్ కొనుగోలుకు ఆర్థిక సహాయం చేయడానికి తీసుకున్న తనఖా (mortgage) తరువాత ఆర్థిక ఇబ్బందులకు కారణమవుతుంది. ఆ పరిసరాల్లో చాలా మంది వలసదారులు ఆశ్రయం పొందారు, అది యూదుల నివాస ప్రాంతంగా మారుతోంది. అక్కడే రెంబ్రాండ్ తన పాత నిబంధన (Old Testament) దృశ్యాలకు మోడల్‌గా ఉండటానికి తరచుగా తన యూదు పొరుగువారిని కోరేవాడు.

వారు అప్పటికి సంపన్నులైనప్పటికీ ఆ జంట అనేక వ్యక్తిగత ఎదురుదెబ్బలను ఎదుర్కొన్నారు; ముగ్గురు పిల్లలు పుట్టిన కొద్ది వారాలకే మరణించారు. 1641లో జన్మించిన వారి నాల్గవ బిడ్డ టైటస్ మాత్రమే యుక్తవయస్సు వచ్చే వరకు జీవించాడు. 1642లో బహుశా క్షయవ్యాధితో సాస్కియా మరణించింది. ఆమె అనారోగ్యం, మరణశయ్యపై ఉన్నప్పుడు రెంబ్రాండ్ వేసిన చిత్రాలు అతని అత్యంత కదిలించే కళాఖండాలలో ఉన్నాయి.

### దివాలా (Insolvency)

కళాత్మక విజయం సాధించినప్పటికీ రెంబ్రాండ్ ఆర్థిక గందరగోళంలో చిక్కుకున్నాడు. కళాఖండాలు, ప్రింట్లు, అరుదైన వస్తువులను సేకరించాలనే ఆసక్తి అతన్ని తన స్థోమతకు మించి జీవించేలా చేసింది. ఆర్థిక ఇబ్బందుల కారణంగా రెంబ్రాండ్ కోర్టు ద్వారా 'సెసియో బోనోరమ్' (cessio bonorum) అనే ఏర్పాటును కోరాడు. జూలై 1656లో అతను తన దివాలా ప్రకటించి ఆస్తులను స్వచ్ఛందంగా అప్పగించాడు. అధికారులు, రుణదాతలు ఇద్దరూ ఉదారత చూపి అప్పులు తీర్చడానికి తగిన సమయం ఇచ్చారు. ఆ తర్వాత జరిగిన వేలంపాటలో అతని వస్తువులకు నిరాశపరిచే ధరలు పలికాయి.

అనేక న్యాయపరమైన, ఆర్థిక సవాళ్లను ఎదుర్కొన్నప్పటికీ రెంబ్రాండ్ ముఖ్యమైన పోర్ట్రెయిట్ కమిషన్లను స్వీకరించడం కొనసాగించాడు, అద్భుతమైన కళాఖండాలను సృష్టించాడు. అతను హెండ్రిక్జే, టైటస్‌ల కంటే ఎక్కువ కాలం జీవించాడు; శుక్రవారం 4 అక్టోబర్ 1669న మరణించాడు, నాలుగు రోజుల తర్వాత వెస్టెర్‌కెర్క్‌లో అద్దె సమాధిలో ఖననం చేయబడ్డాడు.

## కళాఖండాలు

### అవలోకనం

హ్యూజెన్స్‌కు రాసిన లేఖలో రెంబ్రాండ్ తన కళ ద్వారా ఏమి సాధించాలనుకుంటున్నాడో వివరిస్తూ, అత్యంత గొప్ప, సహజమైన కదలికను (emotion లేదా motive) వ్యక్తీకరించడమే తన లక్ష్యమని పేర్కొన్నాడు.

20వ శతాబ్దపు తొలి నాటి నిపుణులు రెంబ్రాండ్ 600కి పైగా పెయింటింగ్‌లు, దాదాపు 400 ఎచ్చింగ్‌లు, 2,000 డ్రాయింగ్‌లను రూపొందించాడని పేర్కొన్నారు. అయితే 1960ల నుండి నేటి వరకు జరిగిన ఆధునిక పరిశోధనలు (ముఖ్యంగా రెంబ్రాండ్ రీసెర్చ్ ప్రాజెక్ట్) అతని కళాఖండాల సంఖ్యను దాదాపు 300 పెయింటింగ్‌లకు తగ్గించాయి.

*ఎ పోలిష్ నోబెల్‌మెన్* (1637)
ఒకప్పుడు సుమారు 90 పెయింటింగ్‌లు రెంబ్రాండ్ స్వీయ చిత్రాలుగా లెక్కించబడ్డాయి, అయితే అతను తన విద్యార్థులకు వారి శిక్షణలో భాగంగా తన స్వీయ చిత్రాలను కాపీ చేయించినట్లు ఇప్పుడు తెలిసింది. ఆధునిక పరిశోధన ఆటోగ్రాఫ్ కౌంట్‌ను నలభైకి పైగా పెయింటింగ్‌లకు, అలాగే కొన్ని డ్రాయింగ్‌లు, ముప్పై ఒక్క ఎచ్చింగ్‌లకు కుదించింది. అతని తైలవర్ణ చిత్రాలు (oil paintings) ఒక అనిశ్చిత యువకుడి నుండి, 1630లలో అత్యంత విజయవంతమైన పోర్ట్రెయిట్-చిత్రకారుడిగా, ఆపై వృద్ధాప్యంలో శక్తివంతమైన పోర్ట్రెయిట్‌ల వరకు పురోగతిని గుర్తించాయి. అవన్నీ కలిసి మనిషి రూపం, అతని మానసిక నిర్మాణం స్పష్టమైన చిత్రాన్ని ఇస్తాయి.

తన పోర్ట్రెయిట్‌లు, స్వీయ-చిత్రాలలో అతను మోడల్ ముఖాన్ని కోణీయంగా చూపిస్తూ ముక్కు శిఖరాన్ని ప్రకాశవంతమైన, చీకటి ప్రాంతాల మధ్య విభజన రేఖగా ఏర్పాటు చేశాడు. వెలుతురు, నీడల నాటకీయ ఉపయోగం (chiaroscuro) రెంబ్రాండ్ పనిలో ప్రముఖ లక్షణాలలో ఒకటి. అతని పెయింటింగ్‌లలో కుటుంబ సభ్యులు-అతని భార్య సాస్కియా, కుమారుడు టైటస్, అతని కామన్-లా భార్య హెండ్రిక్జే-తరచుగా ప్రముఖంగా కనిపిస్తారు.

### కాలాలు, ఇతివృత్తాలు, శైలులు

*ది అబ్డక్షన్ ఆఫ్ యూరోపా* (1632) బరోక్ చిత్రకళ స్వర్ణయుగానికి ఉదాహరణగా వర్ణించబడింది.
తన కెరీర్ అంతటా రెంబ్రాండ్ పోర్ట్రెయిట్‌లు, బైబిల్ సంబంధిత చారిత్రక చిత్రాలు, ప్రకృతి దృశ్యాలను సాధారణ ఇతివృత్తాలుగా తీసుకున్నాడు. భావోద్వేగాలను సూచించడంలో, వివరాలపై శ్రద్ధ చూపడంలో అతని నైపుణ్యం కోసం సమకాలీనులు అతనిని ప్రత్యేకంగా ప్రశంసించారు.

1632-1636 మధ్యకాలంలో అతను రూబెన్స్ బరోక్ శైలిని అనుకరించే ప్రయత్నంలో అధిక కాంట్రాస్ట్, పెద్ద ఫార్మాట్‌లో నాటకీయమైన బైబిల్, పౌరాణిక దృశ్యాలను చిత్రించడం ప్రారంభించాడు. 1640 నాటికి అతని పని తక్కువ ఉల్లాసంగా, మరింత హుందాగా మారింది, ఇది వ్యక్తిగత విషాదాన్ని ప్రతిబింబిస్తుండవచ్చు. 1642లో అతను 'ది నైట్ వాచ్' చిత్రించాడు, ఇది అతను ఆ కాలంలో పొందిన అత్యంత ముఖ్యమైన సమూహ పోర్ట్రెయిట్ కమిషన్.

1650లలో రెంబ్రాండ్ శైలి మళ్లీ మారిపోయింది. రంగులు మరింత గొప్పగా, బ్రష్ స్ట్రోక్‌లు మరింత స్పష్టంగా మారాయి. తరువాతి సంవత్సరాల్లో బైబిల్ ఇతివృత్తాలు తరచుగా వర్ణించబడ్డాయి, అయితే ప్రాధాన్యత నాటకీయ సమూహ దృశ్యాల నుండి సన్నిహిత పోర్ట్రెయిట్ లాంటి వ్యక్తులకు మారింది.

## పెయింటింగ్ మెటీరియల్స్

హెర్మన్ కుహ్న్ 1977లో జరిపిన సాంకేతిక పరిశోధనల ద్వారా రెంబ్రాండ్ వాడిన వర్ణద్రవ్యాల (pigments) విశ్లేషణ జరిగింది. రెంబ్రాండ్ ప్యాలెట్‌లో లెడ్ వైట్, వివిధ ఓచర్‌లు, వాన్డైక్ బ్రౌన్, బోన్ బ్లాక్, చార్‌కోల్ బ్లాక్, ల్యాంప్ బ్లాక్, వర్మిలియన్, మ్యాడర్ లేక్, అజురైట్, అల్ట్రామెరైన్, ఎల్లో లేక్, లెడ్-టిన్-ఎల్లో లాంటివి ఉన్నాయని ఈ విశ్లేషణలు తేల్చాయి.

## పేరు, సంతకం

1633లో కళాకారుడు తన మొదటి పేరు స్పెల్లింగ్‌లో చేసిన మార్పే "రెంబ్రాండ్" (Rembrandt). "హార్మెన్‌జూన్" అనేది అతని తండ్రి పేరు హార్మెన్ అని సూచిస్తుంది. "వాన్ రిజ్న్" అతని కుటుంబం రైన్ నది సమీపంలో నివసించిందని సూచిస్తుంది. రెంబ్రాండ్ ప్రారంభ సంతకాలు (c. 1625) ఒక ప్రారంభ అక్షరం "R", లేదా "RH" మోనోగ్రామ్‌ను కలిగి ఉండేవి.

## ఎంచుకున్న కళాఖండాలు

*రెంబ్రాండ్ లాఫింగ్* (1628), మాలిబు
* *ది అనాటమీ లెసన్ ఆఫ్ డాక్టర్ నికోలస్ తుల్ప్* (1632) – మౌరిత్షుయిస్, ది హేగ్
* *ది డిసెంట్ ఫ్రమ్ ది క్రాస్* (1634) – హెర్మిటేజ్ మ్యూజియం, సెయింట్ పీటర్స్‌బర్గ్
* *ది నైట్ వాచ్* (1642) – రిజక్స్‌మ్యూజియం, ఆమ్‌స్టర్‌డామ్
* *ది మిల్* (1645/48) – నేషనల్ గ్యాలరీ ఆఫ్ ఆర్ట్, వాషింగ్టన్, డి.సి.
* *అరిస్టాటిల్ కంటెంప్లేటింగ్ ఎ బస్ట్ ఆఫ్ హోమర్* (1653) – మెట్రోపాలిటన్ మ్యూజియం ఆఫ్ ఆర్ట్, న్యూయార్క్
* *సిండిక్స్ ఆఫ్ ది డ్రేపర్స్ గిల్డ్* (1662) – రిజక్స్‌మ్యూజియం, ఆమ్‌స్టర్‌డామ్
* *ది జ్యూవిష్ బ్రైడ్* (c. 1665-1669) – రిజక్స్‌మ్యూజియం, ఆమ్‌స్టర్‌డామ్
* *ది రిటర్న్ ఆఫ్ ది ప్రాడిగల్ సన్* (1669) – హెర్మిటేజ్ మ్యూజియం

## మూలాలు

ఉల్లేఖన లోపం: `<references>` లో "zamek" అనే పేరుతో నిర్వచించిన `<ref>` ట్యాగును ముందరి పాఠ్యంలో వాడలేదు.
## వివరణలు